แม่ค้ารวย แฉโดนอ้างชื่อ ไปรับเงินสงเคราะห์คนจน
เจ้าตัวว่าไม่รู้เรื่องเผยกํานันก็มีด้วย,งาบเงินคนจนโผล่อีก ป.ป.ท.ร่วมกับ สตง. นำทีมตรวจสอบการใช้เงินงบประมาณศูนย์พัฒนาราษฎรบนพื้นที่สูงจังหวัดเชียงใหม่ พบแม่ค้าเศรษฐินีขายของให้นักท่องเที่ยวรายได้วันละเกือบ 1 หมื่นบาท กลับมีชื่อรับเงินแต่เจ้าตัวยันไม่เคยได้รับ ส่วนที่ศูนย์ประสานงานโครงการหมู่บ้านสหกรณ์สันกำแพง อ.แม่ออน จ.เชียงใหม่ ชาวบ้าน 500 คน ได้รับจริงแค่ 100 คน แถมกำนันติดโผมีชื่อรับเงินสงเคราะห์ด้วย ด้านนายกฯลั่นปราบทุจริตคนผิดต้องติดคุกหมด แต่ต้องทำตามกฎหมายปกติ ไม่ใช้อำนาจพิเศษ,สำนักงานคณะกรรมการป้องกันและปราบปรามการทุจริตในภาครัฐ หรือ ป.ป.ท. ลุยสอบทุจริตโกงเงินคนจนต่อเนื่อง ล่าสุดแม่ค้าขายของให้นักท่องเที่ยวมีรายได้วันละหมื่นบาท กลับมีชื่อรับเงินสงเคราะห์ ทั้งที่ตัวเองไม่เคยรับเงิน โดยเมื่อเวลา 11.00 น. วันที่ 22 มี.ค. พล.ต.อ.จรัมพร สุระมณี กรรมการ ป.ป.ท.พร้อม พ.ต.ท.วันนพ สมจินตนากุล ผู้ช่วยเลขาธิการ ป.ป.ท. นายกฤษณ์ กระแสเวส ผอ.ป.ป.ท.เขต 5 น.ส.อัญชลี เจริญทรัพย์ ผู้ตรวจเงินแผ่นดินภาค 8 สตง. และ น.ส.กุลิสราพ์ บุญทับ ผอ.สำนักตรวจสอบการเงินที่ 18 สตง. ร่วมตรวจสอบการใช้งบประมาณเงินอุดหนุนเฉพาะกิจสงเคราะห์ครอบครัวผู้มีรายได้น้อยและคนไร้ที่พึ่งที่ศูนย์พัฒนาราษฎรบนพื้นที่สูงจังหวัดเชียงใหม่ และศูนย์ประสานงานโครงการหมู่บ้านสหกรณ์สันกำแพง อ.แม่ออน จ.เชียงใหม่ ที่ได้รับงบประมาณรวมกว่า 89 ล้านบาท,จุดแรก สอบถามชาวบ้านที่มีรายชื่อรับเงินของศูนย์พัฒนาราษฎรบนพื้นที่สูงจังหวัดเชียงใหม่ที่ อบต.กึ้ดช้าง อ.แม่แตง จ.เชียงใหม่ มีชาวบ้านมีชื่อได้รับเงินสงเคราะห์จำนวน 36 ราย เป็นบุคคลชาติพันธุ์ 31 ราย และสัญชาติไทย 5 ราย พล.ต.อ.จรัมพร เป็นผู้สอบถามคนไทยทั้ง 5 ราย ปรากฏไม่มีใครได้รับเงิน โดย 1 ในนั้นคือนางไพศรี หมื่นใจ อายุ 46 ปี เจ้าของร้านค้ามีชื่อได้รับเงินศูนย์พัฒนาราษฎรบนพื้นที่สูง สงเคราะห์ครอบครัวผู้มีรายได้น้อยและผู้ไร้ที่พึ่ง ระบุว่า นางไพศรีมีรายได้เพียงเดือนละ 1,800 บาท แต่นางไพศรียืนยันไม่ทราบว่าตัวเองมีรายชื่อไปรับเงินช่วยเหลือ เพราะมีอาชีพเปิดร้านขายของให้นักท่องเที่ยวมีรายได้ตกวันละเกือบ 1 หมื่นบาทแล้วจะขอรับเงินทำไม ขณะที่ชาวบ้านทั้ง 36 รายไม่มีใครได้รับเงินแม้แต่รายเดียว แถมยังมีชื่อกำนันตำบลกึ้ดช้างไปรับเงินช่วยเหลือด้วย,ต่อมาเจ้าหน้าที่เข้าตรวจสอบการเบิกจ่ายเงิน ของศูนย์ประสานงานโครงการหมู่บ้านสหกรณ์สัน-กำแพง ที่วัดห้วยทราย หมู่ 4 ต.แม่ทา อ.แม่ออน จ.เชียงใหม่ พบมีรายชื่อรับเงิน 500 ราย แต่รับเงิน จริงเพียง 100 รายเท่านั้น และมีชื่อกำนันตำบลแม่ทา มีรายชื่อบัญชีผู้รับเงิน แต่เจ้าตัวยืนยันไม่เคยได้รับเงิน อย่างไรก็ตามใน อ.แม่ออน มีรายชื่อผู้รับเงินสงเคราะห์ครอบครัวผู้มีรายได้น้อย คนยากจน และผู้ไร้ที่พึ่งจากศูนย์ประสานงานโครงการหมู่บ้านสหกรณ์สันกำแพง รวม 5 ตำบล 1,667 ราย รวมเป็นเงินกว่า 23 ล้านบาท เจ้าหน้าที่จะทยอยลงพื้นที่ตรวจสอบข้อมูลต่อไป,ด้าน พล.ต.อ.จรัมพร เปิดเผยว่า สาเหตุที่ ป.ป.ท. ร่วมกับ สตง.ลงพื้นที่ตรวจสอบการทุจริตเบียดบังเงินของศูนย์พัฒนาราษฎรบนพื้นที่สูงจังหวัดเชียงใหม่ หรือศูนย์พัฒนาชาวเขาเนื่องจากงบประมาณ 59-60 สตง.ตรวจสอบการใช้งบประมาณช่วง 2 ปี ที่แตกต่างกันมาก ปี 59 ศูนย์ฯได้งบ 3 ล้านบาท แต่ปี 60 ก้าวกระโดดเป็น 69 ล้านบาท จึงลงมา สอบถามชาวบ้านพบว่าไม่มีใครได้รับจริงสักราย อีกทั้งมีการตั้งข้อสังเกตว่าในประเทศมีศูนย์พัฒนาราษฎรบนพื้นที่สูง 16 แห่ง แม้แต่ จ.สุพรรณบุรีก็ยังมีศูนย์พัฒนาราษฎรบนพื้นที่สูง ดูแล้วเป็นเรื่องที่แปลก ส่วนโครงการหมู่บ้านสหกรณ์สันกำแพง อ.แม่ออน พบการทุจริตในการเบิกจ่ายไม่แตกต่างกัน,บ่ายวันเดียวกัน นางนภา เศรษฐกร อธิบดีกรม พัฒนาสังคมและสวัสดิการ (พม.) เข้าหารือ พ.ท.กรทิพย์ ดาโรจน์ เลขาฯ ป.ป.ท. เพื่อวางแนวทางการทำงานตรวจสอบทุจริตเงินสงเคราะห์ผู้ยากไร้และหาทางป้องกันไม่ให้เกิดทุจริตในอนาคต โดยนางนภากล่าวถึงความคืบหน้าการตรวจสอบทุจริตเงินสงเคราะห์ผู้มีรายได้น้อยและคนไร้ที่พึ่ง ว่า หลังจาก พส.จัดทีมลงพื้นที่ตรวจสอบการทุจริตเงินสงเคราะห์ฯหน่วยงานในสังกัด พส. 56 แห่ง สัปดาห์นี้ได้จัดทีมลงตรวจเพิ่มเติม 2 จังหวัดคือที่ศูนย์คุ้มครองคนไร้ ที่พึ่ง จ.ตรัง และนิคมสร้างตนเองตากฟ้า จ.นครสวรรค์ ก่อนหน้านี้พบมีมูล 21 แห่ง สั่งย้ายหัวหน้าหน่วยและเจ้าหน้าที่ออกนอกพื้นที่แล้ว 22 คน ล่าสุดตั้งคณะกรรมการสอบวินัยร้ายแรงรวมทั้งหมดแล้ว 7 แห่ง คือศูนย์คุ้มครองคนไร้ที่พึ่ง จ.ขอนแก่น เชียงใหม่ พัทลุง นราธิวาส สงขลา สุราษฎร์ธานี และโครงการหมู่บ้านสันกำแพง จ.เชียงใหม่,ส่วนการทุจริตยักยอกเงินกองทุนเสมาพัฒนาชีวิต กระทรวงศึกษาธิการ จำนวน 88 ล้านบาท ล่าสุดนายอรรถพล ตรึกตรอง ผู้ตรวจราชการกระทรวงศึกษาธิการ ในฐานะประธานคณะกรรมการสืบสวนข้อเท็จจริง เปิดเผยว่า จากการตรวจสอบเอกสารย้อนหลังพบว่าที่มีหลักฐานการโอนเงินชัดเจนคือปี 2552 และปี 2554-2561 ส่วนที่เหลืออีก 3 ปีคือ 2550, 2551 และ 2553 ที่เคยระบุว่าไม่พบหลักฐาน แต่จากการตรวจสอบรายงานการประชุมพอจะเห็นร่องรอย จึงขอความร่วมมือจากศึกษาธิการจังหวัดช่วยตรวจสอบในพื้นที่ และยืนยันกลับมาว่าแต่ละแห่งได้รับการโอนเงินจำนวนเท่าใดและที่ไม่ได้รับจำนวนเท่าใด และยังตอบไม่ได้ว่ามีการยักยอก 88 ล้านบาทจริงหรือไม่ แต่บัญชีรายบุคคลที่ไม่ใช่ผู้รับทุน แต่มีการโอนเงินไปพบว่ามีมากกว่า 22 บัญชีแน่นอน และเนื่องจากมีเอกสารและข้อมูลมาก อีกทั้งยังมีความซับซ้อน จึงเสนอต่อนายการุณ สกุลประดิษฐ์ ปลัดกระทรวงศึกษาธิการ ตั้งคณะกรรมการสอบสวนเพิ่มอีก 2 คน ได้รับความเห็นชอบแล้ว ทั้งนี้จะเร่งสรุปผลการสอบสวนให้ได้ภายในสิ้นเดือน มี.ค.นี้,ที่กลุ่มวิสาหกิจชุมชนปลูกผักอินทรีย์โพธิ์ศรีสำราญ ต.หัวนา อ.เมืองหนองบัวลำภู เวลา 10.00น.วันที่ 22 มี.ค. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวถึงปัญหาการทุจริตระหว่างลงพื้นที่พบประชาชนเพื่อติดตามการแก้ปัญหาความยากจนที่ จ.หนองบัวลำภูว่าการทุจริตที่เกิดขึ้นเหตุคือ ต่างคนต่างยอม มีคนได้ประโยชน์จากคนที่ไม่รู้สิทธิตัวเอง เช่น งบฯคนไร้ที่พึ่ง เรื่องทุจริตต้องไม่ให้เกิดขึ้นอีก คนทำผิดทุจริตติดคุกหมด ทั้งทางวินัย อาญา กฎหมายมีอยู่แล้วว่าไปตามกระบวนการยุติธรรมปกติ ไม่ได้ใช้อำนาจพิเศษ เพราะต้องให้ความเป็นธรรมกับเขาด้วย
งาบเงินคนจนโผล่อีก ป.ป.ท.ร่วมกับ สตง. นำทีมตรวจสอบการใช้เงินงบประมาณศูนย์พัฒนาราษฎรบนพื้นที่สูงจังหวัดเชียงใหม่ พบแม่ค้าเศรษฐินีขายของให้นักท่องเที่ยว
ข่าวหน้า1,โกงเงินคนจน,ศูนย์พัฒนาราษฎรบนพื้นที่สูง,เงินสงเคราะห์,เชียงใหม่